和李校書新題樂府十二首 馴犀
作者：元稹
朝代：唐

paragraphs: 建中之初放馴象，遠歸林邑近交廣。
獸返深山鳥搆巢，鷹鵰鷂鶻無羈鞅。
貞元之歲貢馴犀，上林置圈官司養。
玉盆金棧非不珍，虎噉狴牢魚食網。
渡江之橘踰汶貉，反時易性安能長。
臘月北風霜雪深，踡跼鱗身遂長往。
行地無疆費傳驛，通天異物罹幽枉。
乃知養獸如養人，不必人人自敦獎。
不擾則得之於理，不奪有以多於賞。
脫衣推食衣食之，不若男耕女令紡。
堯民不自知有堯，但見安閑聊擊壤。
前觀馴象後馴犀，理國其如指諸掌。